troldnødfamilien
Troldnødfamilien, Hamamelidaceae, familie af træer og buske med omkring 30 slægter og ca. 100 arter udbredt over næsten hele Jorden bortset fra Europa; de fleste slægter og arter findes dog i SØ-Asien, på Taiwan og i Japan. 12 af slægterne har kun én art, og familien anses som regel for at være meget gammel og stå stamformerne til rakletræerne nær. Fossiler af troldnødfamilien kendes fra Kridttiden. Blomsterne er meget forskelligartede, men har som oftest farvede kronblade og bestøves af insekter.
Ifølge de nyeste resultater anses den for at indgå i stenbrækordenen, Saxifragales. Se også dækfrøede.